กระทรวงสาธารณสุข ชี้ฉีดวัคซีนโควิด-19 บริษัทแอสตร้าเซนเนก้า วันแรกไม่พบอาการไม่พึงประสงค์
นายแพทย์เฉวตสรร นามวาท รักษาราชการแทน ผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค กล่าวถึงสถานการณ์การฉีดวัคซีนโควิด-19 ว่า วันนี้เป็นวันแรกที่มีการฉีดวัคซีนโควิด-19 ของบริษัท แอสตร้าเซนเนก้า ให้แก่นายกรัฐมนตรี คณะรัฐมนตรีและอาจารย์แพทย์ เพื่อสร้างความมั่นใจ เบื้องต้นในเรื่องความปลอดภัยได้รับการยืนยันว่า ผู้รับวัคซีนสามารถทนต่ออาการไม่พึงประสงค์ได้ดีและมีประสิทธิภาพในการป้องกันอาการป่วยจากโรคโควิด-19 โดยหลังจากได้รับวัคซีนเข็มแรกไปแล้ว 22 วัน จะมีประสิทธิผล 76% ยาวนานอย่างน้อย 90 วัน แม้แต่เข็มแรกผ่านไป 3 สัปดาห์ก็มีประสิทธิผลป้องกันการป่วยได้แล้ว และจะมีประสิทธิผลสูงขึ้นตามการเว้นระยะ ระหว่างเข็มที่ 1 และเข็มที่ 2 ห่างกันประมาณ 12 สัปดาห์ขึ้นไป หรือประมาณ 3 เดือน จะมีประสิทธิผลสูงเป็น 81.39% และยังพบผลการทดลองทางคลินิก หรือการวิจัยในมนุษย์ ยืนยันว่าป้องกันการติดเชื้อที่มีอาการรุนแรง ป้องกันอาการป่วยที่ต้องเข้ารับการรักษาใน รพ. และเสียชีวิตได้ถึง 100% หมายถึงป้องกันการป่วยหนักจนเสียชีวิตได้สูงถึง 100 % กล่าวคือ แม้แต่เข็มแรกก็ได้ผลแล้ว นอกจากนี้ ยังติดตามเก็บข้อมูลเพิ่มเติมเพื่อให้มั่นใจขึ้น เช่น ในอังกฤษ ฉีดในผู้สูงอายุเกิน 80 ปีขึ้น ลดอัตราการเสี่ยงการป่วยที่ต้องเข้า รพ. ได้ถึง 80% ดังนั้น การที่ประเทศไทยได้รับการถ่ายทอดเทคโนโลยีจากบริษัทแอสตร้าเซนเนก้า ทางบริษัทฯ เดินทางมาดูและเลือกเอง ซึ่งในวันนี้ทางบริษัทแอสตร้าเซนเนก้า ยังมองว่าการฉีดวัคซีนเข็มแรกวันนี้เป็นความร่วมมือที่ดี ไม่ได้หวังกำไร แต่หวังให้เกิดการป้องกันโรคให้มากที่สุด